钦定古今图书集成/理学汇编/经籍典/第111卷 > 元
## 钦定古今图书集成/理学汇编/经籍典/第111卷 > 元

### 世祖至元二十四年定国子学制读书次读尚书

按《元史世祖本纪》，不载。按《选举志》：“至元二十四年，
立国子学而定其制，凡读书必先《孝经》、小学、《论语》《孟
子》《大学》《中庸》，次《毛诗》《尚书》《礼记》《周礼》《春秋》《易》。博士助
教亲授句读、音训、正、录、伴读以次传习之，讲说则依
所读之序。”

### 成宗大德十一年萧𣂏书酒诰为献按元史成宗本纪不载按萧𣂏传大德十一年拜太子右谕德扶病至京师入觐东官书酒诰为献以

朝廷时尚酒故也。

### 仁宗皇庆元年诏元明善及宋文陞译尚书经文以进

按《元史仁宗本纪》，不载。按《元明善传》：明善为翰林
直学士。仁宗即位，诏节尚书经文译其关政要者以
进。明善举宋忠臣子集贤直学士文陞同译润，许之。
书成，每奏一篇，帝必称善曰：“二帝三王之道，非卿莫
闻也。”

皇庆二年十一月，诏定考试经题书义，以蔡氏为主，
兼用《注疏》。

按《元史仁宗本纪》。不载按《选举志》，皇庆二年十一
月，诏定考试程文。经义一题，各治一道。书以蔡氏为
主，兼用注疏。

### 文宗天历元年廉访使郑允中表金履祥所著尚书表注四卷上于朝

按《元史文宗本纪》。不载。按《儒学金履祥传》：“履祥所
著《尚书表注》四卷。天历初，廉访使郑允中表上其书
于朝。”

### 明

### 太祖洪武三年诏乡会试书经主蔡氏传古注疏

按《明朝开天纪》：“洪武三年四月己亥，诏自洪武三年
八月为始，乡试会试第一场试五经义，各试本经一
道，书蔡氏传古注疏。”

洪武　年，国子助教陈南宾入见，讲“《洪范》九畴。”
按《明外史桂彦良传》：“帝开国初，特重师傅，既命宋濂
教太子，而诸王傅亦慎其选。”彦良与陈南宾、萧岐等
皆宿儒老生。南宾名光裕，以字行，茶陵人。洪武三年，
聘至都，历胶州同知。所至以经术饰吏事，召为国子
助教。尝入见，讲《洪范九畴》，帝大喜，书姓名殿柱。后御
注《洪范》，多采其说。〈按此条系洪武三年以后事〉
洪武十七年召见汪叡。命讲《尚书按《明外史汪叡传》：“洪武十七年召见。命讲《西伯戡黎》
篇。授左春坊左司直。”

洪武二十二年，御制《洪范注》，命刘三吾作序。

按《明外史太祖高皇帝纪》：“洪武二十二年二月，太祖
亲注《尚书》《洪范》成，命赞善刘三吾序其后。”

按《明太祖实录》，“洪武二十年二月甲辰，御注书《洪范》
成。上尝命儒臣书《洪范》，揭于御座之右，朝夕观览，因
自为注。至是成，召赞善刘三吾曰：‘朕观《洪范》一篇，帝
王为治之道也。所以叙彝伦，正皇极，保万民，叙四时，
成百谷，原于天道而验于人事。箕子为武王，陈犹为
谦曰：‘五帝之道，我未能焉。朕每为惕然’’。”遂疏其旨，为
朝夕省观。三吾对曰：“陛下留心是书，上明圣道。下福
生民。为万世开太平者也。”〈帝纪称二十二年此称二十年并存俟考〉
按《明外史刘三吾传》：“三吾以茹瑺荐召至帝锐意制
作，而宿儒凋谢，得刘三吾，晚悦之。帝制大诰，命三吾
序。《洪范注》成，亦命序。”

洪武二十七年，命刘三吾、钱宰等订正《书传会选》，颁
行天下。

按《明太祖实录》，“洪武十年三月，上与群臣论天与日
月五星之行，翰林应奉傅藻、典籍黄麟、考功监丞郭
傅皆以蔡氏左旋之说为对。上曰：‘天左旋，日月五星
皆右旋，《二十八宿经》也，附天体而不动，日月五星，纬
乎天者也。朕自起兵以来，与善推步者仰观天象，二
十有三年矣。尝于天气晴爽之夜，指一宿为主，太阴
居是宿之西，相去丈许。尽一夜，则太阴渐过而东矣。
由此观之，则是右旋。历家亦尝论之，蔡氏谓为左旋，
此则儒家之说。尔等不哲而论之，岂所谓格物致知
之学乎’？”二十七年四月丙戌，诏征儒臣，定正宋儒蔡
氏《书传》。上观蔡氏《书传》，日月五星运行，与朱子《诗传》
不同，及其他注说，与鄱阳邹季友所“论，间有未安者”，
遂诏征天下儒臣定正之。于是太子少保唐铎等举
翰林编修致仕张美和，国子监博士致仕钱宰，助教
致仕靳观，教授高让，学正王子谦，教谕张士谔、俞友
仁、何原铭、傅子裕、周惟善，训导唐棐、周宽、赵信、洪初、
万钧、王宾、谢子方、吴子恭，博士解震、熊钊、揭轨、萧尚
仁、萧子尚、王允升、张文翰、张思哲、宋麟，并遣行人驰
传征之。九月己酉，《正蔡氏书传》成。初诏征国子博士
钱宰等至，上语以正定书传之意，且曰：“尔等知天象
乎？”皆对以不知。上曰：“朕每观天象，自洪武初有黑气
凝于奎璧，乃文章之府，朕甚异焉。今日春暮，其间黑
气始消，文运兴矣。尔等宜考古正今，有所述作，以称
朕意。”乃命翰林院学士刘三吾董其事，开局翰林院
正定是书。时礼遇诸儒甚厚，各赐以绮缯衣被等物，
又御制诗命次韵和之。朝参则班于侍卫之前，宴享
则次坐殿中。时酒楼成，人赐钞宴其上，各献诗谢。上
大悦，复遣礼部尚书任亨泰谕旨诸儒。上进，赐名曰
《书传会选》，命礼部颁行天下。赐诸儒宴及钞，俾驰驿
而还。

按：《书传会选》载纂修诸人，无靳观、吴子恭、宋麟，而有国子祭酒胡季安，左春坊左赞善门克新，右春坊右赞善王俊华，翰林修撰许观、张信，编修马京、卢原质、齐麟、张显宗、景清、戴德彝，国子助教高耀、王英、定公静，儒士靳权，凡一十五人。盖永乐中修《实录》，以许观、景清等皆坐逆党，因连类而删去之也。合观《实录》，可知其详。〈右系《书经考》附载于此。〉

按《明外史刘三吾传》，敕修《书传》《会选》诸书，皆总其事，
书成，赐赉甚厚。”按《钱宰传》，“洪武二十七年，帝观蔡
氏《书传》象纬运行，与朱子《诗传》相悖，其他注与鄱阳
邹季友所论有未安者，征天下宿儒订正之。兵部尚
书唐铎举宰及致仕编修张美和、助教靳权等行人
驰传征至，命学士刘三吾总其事。帝喜，书成，赐名《书
传会选》颁行天下，厚赐宰等，令驰驿归。美和名九韶，
以字行，以翰林院致仕归。帝亲为文赐之，复与宰等
并征。书成遣还。按《桂彦良传》，“帝开国初，特重师傅，
既命宋濂教太子，而诸王傅亦慎其选。彦良与陈南
宾、萧岐等皆宿儒老生，岐字尚仁，授潭王府长史，力
辞忤旨，谪训导。复召与钱宰等考定书传”，赐币钞，给
驿归。

按《野记》“太祖以《尚书》咨义和，惟天阴骘下民”二处。蔡
沈注误，命儒臣改正为书传会选，刊示天下学者。
洪武二十八年，校正《尚书》，会选，刻板给散学校。
按《圣政初记》：洪武二十八年，校正《尚书》，会选《孟子》节
文，刻板给散天下学校。

### 成祖永乐元年命解缙以尚书进讲东宫先具经义呈帝览

按《明外史金幼孜传》：“成祖即位，翰林坊局臣进讲，东
宫皆先具经义，阁臣阅正呈，帝览，乃进讲解缙《书》、杨
士奇《易》、胡广《诗》、幼孜《春秋》。”

永乐十三年奉诏修《尚书大全》十卷成，上之。

按《明朝肇运纪》：永乐十二年十一月甲寅，上谕翰林
学士广、侍讲荣幼孜曰：“《五经》《四书》，皆圣贤精义要道其传注之外，诸儒议论有发明馀蕴者，尔等采其切
当之言，增附于其下，务极精备，庶几以垂后世。”命广
等总其事，仍举朝臣及在外教官有文学者同纂修，
开馆东华门外。十三年九月己酉，《五经大全》成，上御
殿受之，群臣表贺。

按明史官焦竑《经籍志》：“成祖皇帝敕修《尚书大全》十
卷。”

按吴任臣《书传大全纂修题名纪、书传》旧为六卷，今
分十卷，大旨本二。陈氏纂修诸臣，则翰林院学士兼
左春坊大学士、奉政大夫胡广，奉政大夫、右春坊右
庶子兼翰林院侍讲杨荣，奉直大夫、右春坊右谕德
兼翰林院侍讲金幼孜，翰林院修撰、承务郎萧时中、
陈循，翰林院编修、文林郎周述、陈全、林志，翰林院编
修，承仕郎李贞、陈景著，翰林院检讨，从仕郎余学夔、
刘永清、黄寿生、陈燧，翰林院五经博士，迪功郎王进，
翰林院典籍，修职佐郎黄约仲，翰林院庶吉士涂顺，
奉议大夫、礼部郎中王羽，奉议大夫、兵部郎中童谟，
奉训大夫、礼部员外郎吴福，奉直大夫，北京刑部员
外郎吴嘉静，承直郎礼部主事黄裳，承德郎刑部主
事段民、章敞、杨勉、周忱、吴仲，承直郎刑部主事洪顺、
沈升，文林郎广东道监察御史陈道潜，承事郎大理
寺评事王选，文林郎太常寺博士黄福，修职郎太医
院御医赵友同，迪功佐郎北京国子监博士王复原，
泉州府儒学教授曾振，常州府儒学教授廖思敬，蕲
州府儒学学正傅舟，济阳府学教谕林观，善化府儒
学教谕颜敬守，常州府儒学训导彭子斐，镇江府儒
学训导留季安，凡四十二人。

### 仁宗洪熙元年御制体尚书二卷

按明史官焦竑《经籍志》：“《仁宗御制体尚书》二卷。”

### 英宗正统九年帝视学命祭酒李时勉讲尚书

按《明外史李时勉传》：“正统六年，祭酒贝泰罢，以时勉
代之。九年，帝视学，祭酒当进讲，时勉久病嗽，及升堂，
色温气定，讲《尚书》，词旨清朗。帝悦，赐予有嘉。”

### 景帝景泰元年命侍讲吕原讲尚书尧典

按《明外史吕原传》：“景泰初，进侍讲。与同官倪谦授小
内侍书于文华殿东庑。帝至，命谦讲《国风》，原讲《尧典》，
皆称旨。问何官，并以中允兼侍讲对。帝曰：‘品同耳，何
相兼为’？进二人侍讲学士。”

景泰　年，召李东阳讲“《尚书》大义。”

按《明外史李东阳传》：“四岁能径尺书。景帝召试之，甚
喜，抱置膝上，赐果钞，还其家。其后两召，讲《尚书》大义
称旨，命入京学。”

### 英宗天顺元年李贤请皇太子出阁读尚书

按《野记》：天顺元年，礼部请皇太子出阁读书。上曰：“‘且
读何书’？李贤对曰：‘宜先《大学》《尚书》’。上曰：‘书经有难读
者’。贤对曰：‘如《二典》《三谟》《太甲》《伊训》《说命》诸篇，明白易
简，可先讲读’。”

### 世宗嘉靖 年御注书经三要三卷

按明史官焦竑《经籍志》：世宗御注《书经三要》三卷。
按黄虞稷《书经三要题跋》：“《三要》者，《皋陶谟》《伊训》《无逸》
三篇也。嘉靖四年十一月，帝谓《周书无逸》一篇，与圣
祖御注《洪范》一篇，皆治天下大法，因命辅臣撰序刊
布。”大学士费宏等言：“皇上励精图治，真与圣祖同心
一德。兹欲刊布，亦宜依御注《洪范》体式，因经分注，直
解”肯綮，缮写成书，以备观览。已复有旨再注《伊训》及
二书，分为三册，共为一书。宏等请以《洪范》居首，次《伊
训》，次《无逸》。以《洪范》虽演于箕子，而原出夏禹，且注自
圣祖，序之先后宜然已。乃帝制《洪范序略》一篇，后将
《皋陶谟》《伊训》《无逸》等篇通加注释，名曰《书经三要》。
嘉靖七年，顾鼎臣进《洪范讲章》一卷。

按《洪范讲章》锺渊映《题跋》：“顾鼎臣字九和，昆山人。弘
治乙丑赐进士第一，累官少保兼太子太傅，武英殿
大学士，卒谥文康。《洪范讲章》一卷，嘉靖七年四月奉
上谕草进。”

嘉靖八年，湛若水上《尚书·无逸篇讲义》。

按《明外史湛若水传》：“嘉靖八年，召为礼部右侍郎，上
《无逸篇》讲义。”

嘉靖十年，无逸殿成。命辅臣等各撰《尚书无逸讲义》
一道。

按《明会典》：“嘉靖初，西苑无逸殿成。命辅臣及经筵日
讲官、六卿侍经筵官，各撰《尚书无逸诗豳风七月讲
义》一道，于无逸殿进讲。”又云：“无逸殿讲仪”：

按《明外史李时传》：“嘉靖十年，命时兼文渊阁大学士。
时张孚敬已罢，翟銮独相。帝御无逸殿，召时坐讲《无
逸》篇。銮讲《豳风》七月诗，武定侯郭勋及九卿俱入侍
听讲。”

### 神宗万历元年讲官张居正著书经直解以备睿览按张居正书经直解钱与暎序今上冲年嗣位江陵公倡率儒术辑为一编既资日讲且备睿览融古人

之传记，质近日之异同，存是去非，削繁增简，词当而
备，义弘而雅。万历丙戌，与暎偕计，得之京邸，归授家庭儿周刊行，《略序》其端如此。万历十八年庚寅秋九
月。

按申时行《书经会编序》：“余以词臣久次，横经劝讲，日
侍今上于帷幄所，《尚书直解》虽分日经撰，而余以专
经删订为多。内府所刊《书经直解》是已。是书藏于禁
中，惟阁臣讲寮乃蒙宣赐，士大夫罕获观焉。余甥李
渐卿鸿，从余邸第得而读之，因与懋泰两儿共加裒
辑，合余前所采录。”〈自羁丱受尚书手自采录积若千卷〉共为一编。于是
《尚书大义》、论说《衍释》，粲然备矣。〈按尚书直解时行删订为多以居正首辅

故独系之“居正” 耳。今《会编》亦家弦户诵。与之并垂矣。

万历六年，定“诸王读《尚书》仪。”

按《明会典》“诸王读书仪。万历六年详定。王每日所读
书：《四书》一本，书经一本，授书务要字样真正，讲书直
说，大意务要通晓。先一日进讲章，三日一温书，就温
讲仍进讲章。”

万历二十二年，皇长子出阁，焦竑进讲《尚书》。

按：《明外史文苑焦竑传》：“万历二十二年，皇长子出阁，
择讲官六人，竑与焉。故事，讲官进讲，罕有问者。竑讲
毕，皇长子每称善，无所问者。竑与同列谋曰：‘吾侪启
其端，以便下问，若何’？众然之。适讲《尚书舜典》，竑举稽
于众，舍己从人为问，皇长子曰：‘稽者，考也。考集众思，
然后舍己之短，从人之长’。又一日，讲《尚书汤诰》，举‘上
帝降衷，若有恒性’”为问。皇长子曰：“此无他，即天命之
谓性也。”时方十三龄，答问无滞。由是中外咸知睿质
之美，亦由竑善启之也。

### 愍帝崇祯三年文震孟进讲尚书五子之歌

按《明外史文震孟传》：“崇祯三年，进谕德，直讲如故。震
孟在讲筵最严正，一日进讲，见帝足加膝，适讲五子
之歌，至‘为人上者奈何不敬，以目视帝足，帝即袖掩
之，徐为引下。时称真讲官’。”

崇祯四年，罗喻义进“讲《尚书稿》。”

按《明外史罗喻义传》：“崇祯三年进左侍郎，直讲如故。
明年九月进讲《尚书》，撰《布昭圣武讲义》中及时事，有
左右之者，不得其人”，语颇伤执政。末陈祖宗大阅之
规，京营之制，冀有所兴革。稿呈政府，温体仁不怿，使
正字官语喻义，令改喻义造阁中，隔扉诮体仁。体仁
怒，上言“故事，惟经筵进规多于正讲，日讲则正多规
少。今喻义以日讲而用经筵之制，及令删改，反遭其
侮，惟圣明裁察。”遂下吏部议。喻义奏辨曰：“讲官于正
文外，旁及时事，亦旧制也。臣展转敷陈，冀少有补益。
体仁促臣删去，臣成之数日，去之片时，诚恐愚忠不
获上达，致忤辅臣。今稿草具在，望圣明省览。”吏部尚
书闵洪学希体仁旨，议革职闲住，可之。

崇祯十年黄道周进《洪范明义》四卷。

按：道周进呈《洪范明义序》，幸逄圣主，留神经籍，奉旨
纂辑，乃复不揣为《明义》四卷，凡八万七千六百馀言。
臣下愚迂昧私意，以为古今典籍，自《易象》《春秋》而外，
所可敦崇䌷绎，未有过于斯书者也。

按：黄虞稷《题跋洪范明义》四卷，崇祯十年道周为经
筵日讲官、左春坊左谕德，掌司经局事时编纂进呈。